DA Den Europæiske Unions Tidende CE 88/438

(2004/C 88 E/0444)

SKRIFTLIG FORESPØRGSEL E-2796/03

af Erik Meijer (GUE/NGL) til Kommissionen

(19. september 2003)

Om: Usikkerhed med hensyn til nødvendigheden af finansiel kompensation fra nationale myndigheder i forbindelse med regionale projekter efter 2006, som ikke længere finansieres af EU's strukturfonde

1. Kan Kommissionen bekræfte, at der med hensyn til strukturfondene i den kommende tid skal vælges mellem to muligheder: a) de nuværende modtagerregioners ønske om kraftig vækst for derved at opretholde de eksisterende pengestrømme og muligheden for at tilføje store projekter i nye medlemsstater, og b) visse medlemsstaters ønske om et stabilisere det nuværende udgiftsniveau og at koncentrere projekterne omkring solidaritet og intern EU-udviklingsbistand for områdene med de største efterslæb i de nuværende og kommende medlemsstater med det laveste BNP pr. indbygger?

2. Er Kommissionen bekendt med, at der inden dette valg er truffet, i Nederlandene er tale om uenighed mellem provinserne i den nordøstlige del af landet, som regner med fortsat at kunne anvende strukturfondene efter 2006, og regeringen, som mener, at der er sandsynligt og ønskeligt, at sådanne regioner i rigere medlemsstater til den tid ikke længere vil komme i betragtning for støtte? Har Kommissionen kendskab til flere regioner i EU, hvor usikkerheden med hensyn til omfanget af støtten og måden, hvorpå strukturfondene vil blive anvendt efter 2006, fører til sådanne meningsforskelle og problemer i forbindelse med forberedelse af projekter?

3. Deler Kommissionen den opfattelse, at det er ønskeligt, at medlemsstaterne og de regionale og lokale myndigheder i forbindelse med planlægning af deres flerårige finansielle overslag og deres politiske planlægning af regionale projekter i og efter 2006 rettidigt skal kunne have indblik i omfanget af EU's medfinansiering fremover og nødvendigheden af, at nationale myndigheder yder finansiel kompensation for de bortfaldne EU-bidrag?

4. Hvordan agter Kommissionen snarest muligt at give alle de berørte myndigheder klarhed med hensyn til omfanget af og fordelingsnøglen for de kommende struktur- og samhørighedsfonde samt spørgsmålet om, hvilke regioner i de nuværende medlemsstater efter 2006 på ny vil komme i betragtning for støtte fra disse fonde?

Svar afgivet på Kommissionens vegne af Michel Barnier

(22. oktober 2003)

Kommissionen er for indeværende ved at udarbejde forslag til reform af regional- og samhørighedspolitikken for perioden efter 2006. Disse forslag vil blive fremsat i den tredje samhørighedsrapport, som efter planerne skal vedtages i slutningen af 2003. Forslagene vil være i overensstemmelse med de overordnede forslag for de nye finansielle overslag for samme periode, som der også skal træffes beslutning om. Det er derfor på nuværende tidspunkt for tidligt at begynde at gøre sig tanker om karakteren af Kommissionens forslag hvad angår regional- og samhørighedspolitikken, men man kan dog sige så meget, at mulighederne i fremtiden ikke nødvendigvis vil være begrænset til de to, som det ærede medlem nævner.

Kommissionen er bekendt med debatten i Nederlandene og i andre medlemsstater. Det er klart, at det er nødvendigt med stabile rammer for, hvordan planlægningen af regionalpolitikken skal foregå, og det er da også derfor, at forslagene for fremtidens politik inden for disse områder udarbejdes med henblik på at kunne fremlægges for Parlamentet og Rådet hurtigst muligt.

Formålet er at træffe beslutning om de nye regler i så god tid, at det vil give medlemsstaterne og regionale og lokale myndigheder mulighed for at forberede en ny generation programmer, der kan sættes i værk fra starten af 2007.

Beslutninger om, hvorvidt regioner er støtteberettigede og om finansielle bevillinger, kan først træffes, efter at de nye regler er vedtaget. Hvis der er tale om beslutninger, der skal træffes af Kommissionen, vil dette ske så hurtigt som muligt, og resultaterne vil blive offentliggjort i EU-Tidende.